Doi şoferi au blocat astăzi 15 troleibuze în centrul Bucureştiului pentru că au parcat acolo unde au avut nevoie, fără a lua în calcul regulile de circulație sau transportul public.

Sătui să piardă timpul, zeci de pasageri au coborât şi au continuat călătoria pe jos. Chemaţi la faţa locului, poliţiştii de la Rutieră nu au făcut altceva decât să aştepte revenirea la maşină a unuia dintre şoferii care parcaseră neregulamentar.

Abia după o oră şi jumătate, circulaţia troleibuzelor a putut fi reluată. Şoferii vinovaţi au scăpat deocamdată nesancţionaţi, dar s-ar putea alege cu dosar penal şi permisul de conducere suspendat, deoarece blocarea unui drum public este infracţiune.